El Consorci Administració Oberta de Catalunya (Consorci AOC) té la seva gènesi en el Pacte per a la Promoció i el Desenvolupament de la Societat de la Informació a les Administracions Públiques Catalanes, signat al Parlament de Catalunya el 23 de juliol de 2001 per tots els grups parlamentaris, el Govern de la Generalitat de Catalunya i els governs locals representats per Localret (consorci format per les administracions locals de Catalunya per millorar l'acció dels governs locals en l'impuls de la societat de la informació).
Des de la seva constitució com a entitat pública l'any 2002, el Consorci AOC treballa per impulsar la transformació digital de les administracions catalanes i per promoure governs àgils, lògics i col·laboratius, perquè les persones gaudeixin de serveis públics de qualitat i visquin en una societat oberta.
El Consorci AOC s'ha posicionat com el referent en la generació de solucions que permeten als ens públics esdevenir administracions obertes i digitals, i apropar-se a les necessites dels ciutadans.
Actualment donem servei a 2.200 ens públics entre administracions locals, sector públic de la Generalitat de Catalunya i universitats.
Les solucions que ofereix el Consorci AOC són transversals i adaptables a les necessitats i a la maduresa tecnològica de cada ens, característiques bàsiques que permeten unificar plataformes de treball i que es tradueixen en un important estalvi de temps i de diners per a les administracions, al no haver-se de proveir individualment.
"El Consorci AOC promou governs àgils, lògics i col·laboratius en què les persones gaudeixin de serveis públics de qualitat"
Cal destacar que l'augment en l'ús de les solucions AOC en administració electrònica no seria possible sense les persones: treballadors públics, ciutadans i empreses que, cada cop més, interactuen digitalment amb l'Administració i als quals dotem d'una identitat digital que garanteix la seguretat, la identificació, l'autenticació, la integritat, el no-repudi i la confidencialitat en les seves transaccions.
En aquesta línia, el Consorci AOC ofereix als treballadors públics i als ciutadans la T-CAT i l'idCAT respectivament, dos sistemes d'identificació que compleixen els principis bàsics d'identitat digital i que inclouen modalitats que en permeten l'ús en dispositius mòbils.
Actualment, hi ha 94.836 T-CAT i 220.878 idCAT vigents.
Juntament amb la tecnologia i les persones, el canvi de metodologia és un altre element clau en l'assoliment de la transformació digital de les administracions.
No es tracta només d'implementar solucions tecnològiques.
Cal comptar amb la implicació activa dels treballadors públics fomentant-ne la formació, la implantació de metodologies de treball basades en la simplificació de processos i la catalogació de serveis, procediments i documents.
I tot això cal fer-ho implicant-hi perfils diversos de l'Administració, com ara arxivers, tècnics, juristes, etc., als quals cal acompanyar i donar suport en tot aquest procés.
Al Consorci AOC, conjuntament amb les diputacions i els consells comarcals, apliquem un mètode propi: l' e-SET, que ha estat adoptat fins avui per més d'un centenar de municipis de Catalunya.
Amb aquest nou mètode, les administracions comparteixen un sistema de treball comú que els permet sumar recursos, caminar cap a la reducció del paper, minorar costos i enfortir les seves xarxes de col·laboració per donar un millor servei a la ciutadania.
L'objectiu de la transformació digital que implica les administracions i les persones és fer un país digital.
La destinació està clara i el rumb és òptim: el 99% dels ens públics catalans garanteixen el dret dels ciutadans a fer tràmits electrònics i, als ajuntaments, el 30% dels tràmits ja són digitals.
El Consorci AOC, amb el projecte MyGov, està treballant per seguir donant les eines i l'acompanyament a les administracions públiques que els permetin oferir als ciutadans una relació personalitzada, proactiva i de confiança.
Directora gerent del Consorci Administració Oberta de Catalunya